CELEX: 32017R1399
Language: et
Date: 2017-07-28 00:00:00
Title: Komisjoni määrus (EL) 2017/1399, 28. juuli 2017, millega muudetakse Euroopa Parlamendi ja nõukogu määruse (EÜ) nr 1333/2008 II lisa ning komisjoni määruse (EL) nr 231/2012 lisa seoses kaaliumpolüaspartaadiga (EMPs kohaldatav tekst )

29.7.2017   
               
               
                  ET
               
               
                  Euroopa Liidu Teataja
               
               
                  L 199/8
               
            KOMISJONI MÄÄRUS (EL) 2017/1399,
      28. juuli 2017,
      millega muudetakse Euroopa Parlamendi ja nõukogu määruse (EÜ) nr 1333/2008 II lisa ning komisjoni määruse (EL) nr 231/2012 lisa seoses kaaliumpolüaspartaadiga
      (EMPs kohaldatav tekst)
      EUROOPA KOMISJON,
      võttes arvesse Euroopa Liidu toimimise lepingut,
      võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3 ja artiklit 14,
      võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus, (2) eriti selle artikli 7 lõiget 5,
      ning arvestades järgmist:
      
                  (1)
               
               
                  Määruse (EÜ) nr 1333/2008 II lisas on sätestatud Euroopa Liidu loetelu toidus kasutada lubatud lisaainete kohta ja kõnealuste lisaainete kasutamise tingimused.
               
            
                  (2)
               
               
                  Ainult selliseid toidu lisaaineid, mis on esitatud määruse (EÜ) nr 1333/2008 II lisas sätestatud liidu loetelus, võib turule viia ja toidus kasutada kõnealuses määruses sätestatud kasutustingimustel.
               
            
                  (3)
               
               
                  Mõned toidu lisaained on ette nähtud spetsiifiliseks kasutamiseks teatavate veinivalmistustavade ja -protsesside jaoks. Selliste lisaainete kasutamine peaks vastama määrusele (EÜ) nr 1333/2008 ja asjakohastes liidu õigusaktides ettenähtud erisätetele.
               
            
                  (4)
               
               
                  Sätted toidu lisaainete kasutamise lubamise kohta veinis on sätestatud Euroopa Parlamendi ja nõukogu määruses (EL) nr 1308/2013, (3) nõukogu otsuses 2006/232/EÜ (4) ja komisjoni määruses (EÜ) nr 606/2009 (5) ning nende rakendusmeetmetes.
               
            
                  (5)
               
               
                  Komisjoni määruses (EL) nr 231/2012 (6) on sätestatud määruse (EÜ) nr 1333/2008 II ja III lisas loetletud toidu lisaainete spetsifikatsioonid.
               
            
                  (6)
               
               
                  Liidu loetelu ja spetsifikatsioone võib komisjoni algatusel või pärast taotluse esitamist ajakohastada määruse (EÜ) nr 1331/2008 artikli 3 lõikes 1 osutatud ühtse menetluse kohaselt.
               
            
                  (7)
               
               
                  24. veebruaril 2015 esitati taotlus kaaliumpolüaspartaadi kasutamise kohta stabilisaatorina veinis. Taotlus tehti vastavalt määruse (EÜ) nr 1331/2008 artiklile 4 liikmesriikidele kättesaadavaks.
               
            
                  (8)
               
               
                  Euroopa Toiduohutusamet hindas kaaliumpolüaspartaadi ohutust toidu lisaainena ning toiduohutusameti 9. märtsi 2016. aasta järelduses (7) leiti, et selle kavandatav kasutamine veinis maksimaalses kontsentratsioonis 300 mg/l ja tavapärases kontsentratsioonis 100–200 mg/l ei ole ohtlik.
               
            
                  (9)
               
               
                  Kaaliumpolüaspartaat toimib stabilisaatorina tartraadikristallide väljasadenemise vastu veinist (punase, roosa ja valge veini puhul). See parandab veini säilivuskvaliteeti ja stabiilsust ning selle kasutamine ei mõjuta veini maitseomadusi. Seepärast on asjakohane kanda kaaliumpolüaspartaat toidus kasutada lubatud lisaainete liidu loetellu ja määrata kõnealuse lisaaine E-numbriks E 456, et ainele saaks anda loa veinistabilisaatorina liidu õigusaktide konkreetsete sätete alusel.
               
            
                  (10)
               
               
                  Kaaliumpolüaspartaadi (E 456) spetsifikatsioon tuleks lisada määrusesse (EL) nr 231/2012, kui see aine lisatakse esimest korda määruse (EÜ) nr 1333/2008 II lisas sätestatud liidu loetellu toidus kasutada lubatud lisaainetest.
               
            
                  (11)
               
               
                  Määrusi (EÜ) nr 1333/2008 ja (EL) nr 231/2012 tuleks seepärast vastavalt muuta.
               
            
                  (12)
               
               
                  Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
               
            ON VASTU VÕTNUD KÄESOLEVA MÄÄRUSE:
      Artikkel 1
      Määruse (EÜ) nr 1333/2008 II lisa muudetakse vastavalt käesoleva määruse I lisale.
      Artikkel 2
      Määruse (EL) nr 231/2012 lisa muudetakse vastavalt käesoleva määruse II lisale.
      Artikkel 3
      Käesolev määrus jõustub kahekümnendal päeval pärast selle avaldamist Euroopa Liidu Teatajas.
      
         Käesolev määrus on tervikuna siduv ja vahetult kohaldatav kõikides liikmesriikides.
         Brüssel, 28. juuli 2017
         
            
               Komisjoni nimel
            
            
               president
            
            Jean-Claude JUNCKER
         
      
      
         (1)  ELT L 354, 31.12.2008, lk 16.
      
         (2)  ELT L 354, 31.12.2008, lk 1.
      
         (3)  Euroopa Parlamendi ja nõukogu 17. detsembri 2013. aasta määrus (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (ELT L 347, 20.12.2013, lk 671).
      
         (4)  Nõukogu 20. detsembri 2005. aasta otsus 2006/232/EÜ Euroopa Ühenduse ja Ameerika Ühendriikide vahelise veinikaubanduslepingu sõlmimise kohta (ELT L 87, 24.3.2006, lk 1).
      
         (5)  Komisjoni 10. juuli 2009. aasta määrus (EÜ) nr 606/2009, millega kehtestatakse nõukogu määruse (EÜ) nr 479/2008 teatavad rakenduseeskirjad seoses viinamarjasaaduste kategooriate, veinivalmistustavade ja asjaomaste piirangutega (ELT L 193, 24.7.2009, lk 1).
      
         (6)  Komisjoni 9. märtsi 2012. aasta määrus (EL) nr 231/2012, millega kehtestatakse Euroopa Parlamendi ja nõukogu määruse (EÜ) nr 1333/2008 II ja III lisas loetletud toidu lisaainete spetsifikatsioonid (ELT L 83, 22.3.2012, lk 1).
      
         (7)  EFSA Journal 2016; 14(3): 4435.
      
         I LISA
         Määruse (EÜ) nr 1333/2008 II lisa B osa punkti 3 „Toidu lisaained, välja arvatud toiduvärvid ja magusained“ lisatakse toidu lisaaine E 452 kande järele järgmine uus kanne.
         
            
                        „E 456
                     
                     
                        Kaaliumpolüaspartaat“
                     
                  
      
      
         II LISA
         Määruse (EL) nr 231/2012 lisas lisatakse toidu lisaaine E 452 iv kande järele järgmine uus kanne.
         
            
                        
                           „E 456 KAALIUMPOLÜASPARTAAT
                        
                     
                  
                        
                           Sünonüümid
                        
                     
                  
                        Määratlus
                     
                     
                        Kaaliumpolüaspartaat on polüasparagiinhappe kaaliumsool, mis on toodetud L-asparagiinhappest ja kaaliumhüdroksiidist. Termilise protsessi käigus muudetakse asparagiinhape polüsuktsiinimiidiks, mis on lahustumatu aine. Polüsuktsiinimiidi töödeldakse kaaliumhüdroksiidiga, mille tagajärjel tsükkel avaneb ja saab võimalikuks polümeriseerumine. Viimasena etapina tehakse pihustuskuivatamine, mille tulemusel saadakse helepruun pulber.
                     
                  
                        CASi number
                     
                     
                        64723-18–8
                     
                  
                        Keemiline nimetus
                     
                     
                        L-asparagiinhappe homopolümeeri kaaliumsool
                     
                  
                        Keemiline valem
                     
                     
                        [C4H4NO3K]n
                        
                     
                  
                        Massikeskmine molekulmass
                     
                     
                        Ligikaudu 5 300  g/mol
                     
                  
                        Analüüs
                     
                     
                        Sisaldus kuivaines on vähemalt 98 massiprotsenti
                     
                  
                        Osakeste suurus
                     
                     
                        Vähemalt 45 μm (alla 45 μm osakesi ei tohi olla üle 1 massiprotsendi)
                     
                  
                        
                           Kirjeldus
                        
                     
                     
                        Helepruun lõhnatu pulber
                     
                  
                        
                           Määramine
                        
                     
                  
                        Lahustuvus
                     
                     
                        Vees lahustub väga hästi ja orgaanilistes ühendites lahustub halvasti
                     
                  
                        pH
                     
                     
                        7,5–8,5 (40 % vesilahus)
                     
                  
                        
                           Puhtus
                        
                     
                  
                        Asendatud rühmade määr
                     
                     
                        Sisaldus kuivaines on vähemalt 91,5 massiprotsenti
                     
                  
                        Massikadu kuivatamisel
                     
                     
                        Mitte üle 11 % (105 °C, 12 tundi)
                     
                  
                        Kaaliumhüdroksiid
                     
                     
                        Mitte üle 2 %
                     
                  
                        Asparagiinhape
                     
                     
                        Mitte üle 1 %
                     
                  
                        Muud lisandid
                     
                     
                        Mitte üle 0,1 %
                     
                  
                        Arseen
                     
                     
                        Mitte üle 2,5 mg/kg
                     
                  
                        Plii
                     
                     
                        Mitte üle 1,5 mg/kg
                     
                  
                        Elavhõbe
                     
                     
                        Mitte üle 0,5 mg/kg
                     
                  
                        Kaadmium
                     
                     
                        Mitte üle 0,1 mg/kg“